P. Abrhan, poslanec: (2007-09-19):
Dôchodkovej reforme realizovanej v minulom volebnom období vyslovili občania podľa môjho názoru dôveru tým, že z celkového počtu približne 2,3 mil. pracujúcich sa do starobného dôchodkového sporenia zapojilo viac ako 1,5 mil. občanov. Je pritom zrejmé, že časť pracujúcich vzhľadom na svoj vek o vstupe do tohto systému ani neuvažovala. Takže percentuálna dôvera, keby sme ju chceli počítať, by bola ešte vyššia. Možno by bolo zaujímavé i tu v sále zistiť, koľko poslancov vládnej koalície mladších, povedzme, ako 45 rokov sa do tohto projektu zapojilo. Ak je takáto pomerne vysoká dôvera, a to nie podľa prieskumov, ale podľa reálnych počtov ľudí zapojených do 2. piliera, prečo je predložený tento návrh ústavného zákona? Nuž podľa môjho názoru, žiaľ, je to preto, že ministerstvo práce, sociálnych vecí a rodiny začalo zvažovať znižovanie príspevku v 2. pilieri preto, že predseda vlády ničí túto dôveru svojimi vyhláseniami o tom, že DSS-kám hrozí údel nebankových subjektov, že peniaze v 2. pilieri nie sú dedičné a že dôchodky nie sú garantované. Čo viedlo predsedu vlády k takémuto hrubému útoku. Je to schodok v Sociálnej poisťovni? Ten si strana Smer uvedomovala už v predvolebnom období. A bola pripravená ho riešiť. Vo svojom volebnom programe uvádza: „Dôchodková reforma realizovaná pravicovou vládou bez akéhokoľvek širšieho politického konsenzu a so zásadnými vecnými nedostatkami vytvára podľa strany Smer mnohé riziká a nespravodlivosti. Po vytvorení súkromných dôchodcovských správcovských spoločností, do ktorých odchádza z verejnoprávnej Sociálnej poisťovne podstatná časť zdrojov zo sociálneho poistenia, vzniká vážne ohrozenie spôsobilosti Sociálnej poisťovne zabezpečiť v nasledujúcich rokoch funkčnosť tohto základného piliera dôchodkového zabezpečenia.“ Takže o dopadoch zavedenia 2. piliera na Sociálnu poisťovňu ste vedeli. A ako ste tento problém chceli riešiť, to uvádzate vo svojom programe ďalej: „Smer prikročí k reformným zmenám a opravám na základe analýz a dohody so sociálnymi partnermi a profesijnými združeniami. Zásadné zmeny uskutoční po dohode so širším spektrom politických strán a relevantnými zainteresovanými skupinami. Takýmto postupom chce Smer v oblasti sociálneho zabezpečenia maximálne stabilizovať systém.“ Nuž vám sa ho zatiaľ, vážení páni poslanci, v rozpore s vaším programom darí úspešne rozvracať. A keď už ste vo svojom programe kritizovali pravicovú vládu, že uskutočňovala reformu bez širšieho politického konsenzu, a o pár riadkov dole ste sa k takejto dohode so širším spektrom politických strán zaväzovali, prečo opäť konáte v rozpore s vlastným volebným programom? Kedy ste po spracovaní analýzy ju predložili opozičným stranám? Kedy ste sa aspoň pokúsili s nimi rokovať? A teda ako ste hľadali dohodu pre zásadné zmeny so širším spektrom politických strán, pýtam sa, ako to uvádzate vo vlastnom volebnom programe. A ak ste s niekým rokovali, tak to bolo vaše neslávne rokovanie so zástupcami DSS, s ktorými ste sa snažili urobiť obchod alebo dohodu, ak chcete, na úkor klientov DSS. Nikto vás nenúti uviesť do svojho programu dohodu so širším spektrom politických strán. Vy ste však za každú cenu chceli kritizovať vtedajšiu vládu. A tak ste boli ochotní prijímať i záväzky, ktoré boli dôsledkom buď neskúseností, alebo vypočítavosti, lebo ste už vtedy vedeli, že ich plniť aj tak nikdy nebudete. V každom prípade, ako vidno i na tejto udalosti, ak Slovensku vládnu neskúsení alebo vypočítaví politici, vždy na to v konečnom dôsledku doplatí občan, tento raz 1,6  mil. občanov, ktorí sú klientmi DSS-iek. Chcel by som sa vyjadriť aj k včerajšiemu návrhu, ktorý tu zaznel z úst pána poslanca Mečiara vo faktickej poznámke, ktorý navrhol, že ak tento návrh ústavného zákona opozícia stiahne, že potom koalícia stiahne aj zákon o sociálnom zabezpečení. K tomu dve mám poznámky. Po prvé, podľa môjho názoru tento návrh nemá logickú súvislosť, nakoľko tento ústavný zákon je reakciou na zákon o sociálnom zabezpečení, ktorý predkladala vláda, a je reakciou na vyhlásenia predsedu vlády. Po druhé, ten návrh bol prezentovaný ako džentlmenská dohoda. Nuž džentlmen by mal predkladať dohody, ktoré má v kompetencii plniť. Žiaľ, musím konštatovať, že v kompetencii pána predsedu Mečiara nie je stiahnuť vládny návrh zákona. Takže z toho dôvodu nie je v jeho kompetencii aj túto dohodu plniť. Čo sa týka Kresťanskodemokratického hnutia, tak ako už za náš klub vystúpil a povedal pán poslanec Brocka, podporujeme tento ústavný návrh zákona tu v parlamente. A vyzývame a snažíme sa mobilizovať klientov DSS, aby sa sami zapojili do obhajoby svojich záujmov a svojich finančných prostriedkov, a to napísaním listov. Ten list možno napísať svojej DSS-ke a možno napísať aj svojmu premiérovi. Ja mám návrhy dvoch takýchto listov, vás s nimi oboznámim a vám ich prečítam. Ten list DSS-ke môže znieť napr. takto: „Vážená DSS, so znepokojením sledujem informácie o tom, že zástupcovia dôchodkových správcovských spoločností rokujú s predstaviteľmi vlády, osobne s premiérom Robertom Ficom o zásadnej zmene podmienok dôchodkového sporenia v neprospech môjho sporivého účtu. Ako váš klient a sporiteľ v 2. dôchodkovom pilieri vám oznamujem, že zásadne nesúhlasím s takýmto zámerom, ktorý výrazne zasahuje do mojich oprávnených nárokov a poškodzuje moje vlastnícke práva. Rovnako nesúhlasím s tým, aby ste ako správca mojich úspor poza môj chrbát kupčili s vládnou mocou, s mojím majetkom vo vašej spoločnosti. Moje úspory doteraz chránil zákon, depozitár, Národná banka Slovenska, moja DSS. Bol som presvedčený, že dostatočne napriek nezodpovedným výkonom a krokom niektorých predstaviteľov vlády Slovenskej republiky (napr. prirovnanie DSS k nebankovým subjektom) považujem za nehoráznosť. Dnes je moja dôvera značne otrasená aj vďaka vašim posledným krokom. Preto vás dôrazne žiadam, aby ste nepodliehali tlaku vládnej moci a útokom na dôchodkový sporivý pilier a zodpovedne spravovali moje úspory tak, ako vám to prikazuje zákon.“ To by bol list DSS-ke v reakcii na dohodu, ktorá bola interpretovaná v médiách medzi predstaviteľmi vlády a DSS o zmene odvodov medzi 1. a 2. pilierom. Ten druhý list bude mobilizovať klientov, aby mohli napísať premiérovi, a mohol by znieť nasledovne: „Vážený pán premiér, obraciam sa na vás, pretože už dlhší čas nemožno prehliadnuť vašu bezbrehú solidaritu s takmer všetkými, ktorým bolo akýkoľvek spôsobom ublížené. Práve to ma posmelilo, aby som vám napísal otvorený list s nasledovnou prosbou. Mrzí má, že ako premiér slovenskej vlády šírite možno vedome dôchodkové lži a polopravdy. Už druhý rok po sebe vládne na Slovensku závisť, závisť živená vami, pán premiér. Namiesto dodržiavania slušnosti princípov a hodnôt sa lacnými krčmovými rečami snažíte získať potlesk u menej informovanej alebo menej vzdelanej časti obyvateľstva. Vážený pán premiér, prezentovanie neprávd a lží vytvára v krajine chaos veľmi vzdialený od poriadku, ktorý ste mali na predvolebných billboardoch. Zmenili ste sa. Vážený pán Fico, som človek sporiaci si na svoj dôchodok v 2. pilieri. Vskutku ma znepokojuje váš úmysel, s akým chcete pripraviť mňa, budúceho dôchodcu, o moje vlastné úspory na môj vlastný dôchodok. Znepokojujú má podprahové reči, ktoré sa šíria z vašich úst o tom, že DSS hrozí údel nebankových subjektov, pretože sú v takmer 2 mld. strate, čo je nepravda. Znepokojujú ma vaše slová, ktoré šírite v médiách, že účasť v 2. pilieri je pre občanov rizikom a žiadne dôchodky nie sú garantované, čo je polopravda. Znepokojuje ma vaša neznalosť zákonov Slovenskej republiky alebo šírenie neprávd, napr. že peniaze v 2. pilieri nie sú dedičné. Znepokojuje ma, že sa vám nedá veriť. Na Slovensku sa za posledný rok a pol udomácnila politika konfrontácie, politika delenia na dobrých a zlých. Pod vaším vedením sa tu udomácnila politika závisti, závisti tých, ktorí neštudovali, nepracovali a nemajú, tým, ktorí študovali, pracovali, majú.“ To je toľko z navrhovaného listu pánovi premiérovi. Záverom. Vážení páni poslanci Smeru, vo vašom volebnom programe uvádzate, že v oblasti sociálneho zabezpečenia treba systém stabilizovať. Nuž teda v súlade s vaším volebným programom a kvôli aktivitám vašich zástupcov v orgánoch výkonnej moci je dôležité prijať tento návrh ústavného zákona. Ďakujem za pozornosť. (Potlesk.)